钦定古今图书集成/理学汇编/文学典/第201卷 > 《刘诸暨杜律心解序》王世贞
## 钦定古今图书集成/理学汇编/文学典/第201卷 > 《刘诸暨杜律心解序》王世贞

自《三百篇》出，而诸为诗故者亡虑数十百家，即为诗
故者数十百家，而知诗者不与焉。独蔽之于孟氏曰：
“以意逆志，得之哉！得之哉！”夫所谓意者，虽人人殊，要
之其触于境而之于七情一也。唐杜氏诗出，学士大
夫尊称之，以继《三百篇》，然不谓其协裁中正也，谓其
窥于兴赋比之微而已。诸为杜诗故者亦无虑数十
“百家。而杜氏诗最宛然而附目，铿然而谐耳者，则五
七言近体诸专为近体者，又亡虑数家。自张氏之故，
托于虞，而去杜远矣。夫不得其所属事而浅言之则
陋；得其所属事而深言之则刻；不究其所以比则浅，
一切究其所以比则凿。此四者，俱无当于孟氏谓者
也。”余束发游学士大夫，遇关中王先生允宁，为杜氏
近体，抗眉掀鼻，鼓掌击节，若起其人于九京而与之
下。上既赏其美，又贺其遇。然至读所谓《解》，盖精得夫
开阖节辏照映之一端，正倒插之二法。而余里中老
人刘诸暨间与为杜，甚乃捻鼻酸楚，读不能篇，而时
呜咽赞一语，涕洟涔淫，下或愤厉用壮挥如意击唾
壶尽缺。既间出其书读之，往往纵吾偏至之锋，以抉
其所繇发之秘。吾意至而彼志来，而不务为刻凿，以
求工于昔人之名称“杜”者，庶几孟氏所谓矣。夫杜氏
之去《三百篇》固近，至于生贫贱而食肮脏，终始孰祸
难。大要《雅》《颂》之和平，不胜其变风之慅激。今王先生
用文显廊庙，而老人困诸生，久释褐，仅得一尉，以谗
罢，贫病且死，其于所从逆而入可知也。老人之尊杜
氏诗，极以为古无匹者，而不能不有所弹射，间为之
雌黄窜易，虽以余不自量，亦窃骇其狂，然竟无以难
之也。老人名瑄，其称“诸暨”，则尝为其邑尉云。